Diari Oficial de la Generalitat Valenciana


Sumari del DOGV 5076, del 23-08-2005 (2005/8788)

Bases generals que han de regir les convocatòries de les proves selectives per a la provisió definitiva de les places de personal funcionari i laboral vacants en la plantilla d'aquest ajuntament.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5076

Data del DOGV
:   23-08-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/8788


Data del document
:   13-07-2005

Organisme emissor
:   Ajuntament de Benicàssim

Tipus de document
:   Convocatòria

Descriptors 

:   * Benicàssim
    * procediment administratiu
    * administració local
    * concurs administratiu

Bases generals que han de regir les convocatòries de les proves selectives per a la provisió definitiva de les places de personal funcionari i laboral vacants en la plantilla d'aquest ajuntament. [2005/8788]
  
L'ajuntament en ple, en sessió ordinària celebrada el dia 30 de juny de 2005, va acordar aprovar les bases següents:
  
Primera. Objecte
  
Aquestes bases generals tenen com a objecte establir les normes per les quals s'han de regir tots els processos de selecció de personal funcionari de carrera al servei d'aquesta corporació. Igualment s'han d'aplicar al personal laboral fix, amb les adaptacions que corresponguen d'acord amb la legislació específica. Aquestes bases regeixen en tots aquells aspectes sobre els quals les bases específiques no establisquen res en contra.
  
Segona. Legislació aplicable
  
En tot allò no previst en les presents bases i en les bases especifiques, regeix el que estableixen els preceptes següents:
  
- Preceptes bàsics de la Llei 30/1984, de 2 d'agost de Mesures per a la Reforma de la Funció Pública.
  
- Preceptes bàsics de la Llei 7/1985, de 2 d'abril, de Bases de Règim Local.
  
- Preceptes bàsics del Reial Decret Legislatiu 781/1986, de 18 d'abril.
  
- Preceptes bàsics del Reial Decret 896/1991, de 7 de juny.
  
- Llei 17/1993, de 23 de desembre, sobre accés de nacionals dels altres estats membres de la Comunitat Europea a determinats sectors de l'administració pública, modificada per la Llei 55/1999, de 23 de desembre.
  
- Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana.
  
- Decret 33/99, de 9 de març, del Govern Valencià, pel qual s'aprova el Reglament General de Selecció i Provisió de Llocs de Treball.
  
- Reial Decret 365/95, de 10 de març, el Règim General d'Ingrés del personal al servei de l'administració de l'estat.
  
- Aquelles altres normes de l'estat o de la Comunitat Valenciana en matèria de funció pública que siga d'aplicació a les entitats locals.
  
Tercera. Requisits dels aspirants
  
3.1. Per a poder participar en les proves que es convoquen, a més dels requisits addicionals que per a cada plaça es determinen en les bases especifiques de cada convocatòria, els aspirants han de reunir els següents:
  
a) Ser espanyol o nacional d'algun estat membre de la Comunitat Europea o d'algun estat en què siga d'aplicació la lliure circulació de treballadors.
  
b) Tenir complits 18 anys i no haver arribat a l'edat de jubilació forçosa.
  
c) Estar en possessió de la titulació exigida, i que per a cada una de les places es determine en les bases especifiques de la convocatòria.
  
d) No patir malaltia, ni estar afectats per limitació física o psíquica incompatible amb l'exercici de les funcions, o que les impossibilite. Així mateix, no patir cap malaltia de les que figuren en el quadre d'exclusions mèdiques que cada convocatòria puga establir.
  
e) No haver estat separat, mitjançant expedient disciplinari, del servei de cap administració pública. Així mateix, no trobar-se inhabilitat per a l'exercici de funcions públiques.
  
3.2. La titulació s'acredita mitjançant l'expedició dels títols corresponents per l'autoritat acadèmica competent. Aquesta mateixa autoritat pot declarar també l'equivalència de títols.
  
3.3. Els coneixements de valencià, quan siguen requisit indispensable per participar en els processos selectius de proves dirigides a completar els efectius mínims de la corporació, per satisfer el dret constitucional dels ciutadans a dirigir-se i rebre informació en valencià, han de ser acreditats per mitjà dels certificats expedits per la Junta Qualificadora de Coneixements de Valencià, o mitjançant qualsevol altre títol de valencià que puga ser homologat per aquest organisme, d'acord amb el que disposa la normativa aplicable.
  
3.4. Tots els requisits han de complir-se en l'últim dia del termini de presentació de sol·licituds i mantenir-se durant tot el procés selectiu. En aquest sentit es poden efectuar les comprovacions oportunes fins arribar a la presa de possessió com a funcionari de carrera o fins a la firma del contracte laboral.
  
3.5. Les persones amb minusvalideses són admeses en igualtat de condicions amb els altres aspirants, sempre que es complisca el requisit exigit en l'apartat 3.1 d) d'aquesta Base. Han de fer constar en la sol·licitud la minusvalidesa a efectes de procedir a efectuar les adaptacions a què es refereix la base 4.7.
  
Quarta
  
4.1. Sol·licituds.
  
Qui desitge participar en les corresponents proves d'accés, ha de sol·licitar-ho amb els models d'instàncies que faciliten les oficines, i han d'adjuntar els comprovants següents:
  
a) El resguard justificatiu d'haver pagat els drets d'examen. Si el pagament es va efectuar mitjançant gir postal o telegràfic, cal consignar el número de gir.
  
b) En aquells processos selectius en què es preveja la superació de proves físiques, s'ha d'adjuntar un certificat mèdic on conste que l'aspirant es troba en condicions físiques adequades per realitzar les proves, o bé una declaració de la persona interessada en la qual manifeste haver-se sotmés a un examen mèdic amb aqueix mateix resultat.
  
La documentació que han d'aportar els aspirants per acreditar que compleixen els requisits exigits en la convocatòria i la relativa als mèrits al·legats, s'ha de fer mitjançant l'original o la fotocòpia compulsada o confrontada.
  
Els aspirants que no puguen obtenir els impresos de sol·licitud per residir fora de la localitat o per altres circumstàncies, han de presentar la sol·licitud, on cal que facen constar que reuneixen els requisits establerts en el número u de la base anterior i, si escau, els que les bases específiques de cada convocatòria establisquen. Així mateix, han de comprometre's a jurar o prometre el que preveu l'article 32.c del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el text refós de la Llei de la Funció Pública Valenciana, i el Reial Decret 707/1979, de 5 d'abril (BOE núm. 83, de 6 d'abril).
  
4.2. Òrgan al qual s'envien.
  
Les sol·licituds es dirigeixen a l'alcaldia-presidència d'aquest ajuntament.
  
4.3. Termini.
  
El termini de presentació de sol·licituds és de vint dies naturals comptats a partir del dia següent de la publicació de l'extracte de cada convocatòria en el Boletín Oficial del Estado.
  
4.4. Lloc.
  
Les sol·licituds s'han de presentar en el Registre General de l'ajuntament, o en la forma que determina l'article 38.4 de la Llei 30/1992, de 26 de novembre, del Règim Jurídic de les Administracions Públiques i Procediment Administratiu Comú (LRJAP i PAC).
  
4.5. Drets d'examen.
  
L'import dels drets d'examen i de formació de l'expedient per cada una de les proves selectives, es fixa en les bases especifiques de la convocatòria de conformitat amb l'ordenança fiscal reguladora d'aquesta taxa, i només pot ser tornat quan l'aspirant no fóra admés a les proves, per falta de requisits per participar-hi.
  
4.6. Pagament.
  
El pagament d'aquests drets es pot efectuar, indicant clarament la plaça a la qual s'aspira en cada cas, a través de transferència bancària, gir postal o imprés facilitat per aquest ajuntament per ingressar en el compte núm. 3082 1378 55 9114384415 de l'oficina de Ruralcaixa de Benicàssim, situada al c/ Sant Tomàs, 78, d'aquest municipi.
  
4.7. Minusvalideses.
  
Els aspirants amb minusvalideses han de fer-ho constar en la sol·licitud, a fi de fer les adaptacions de temps i de mitjans necessaris per garantir la igualtat d'oportunitats amb la resta de participants.
  
Cinquena. Admissió d'aspirants
  
Una vegada haja finalitzat el termini de presentació d'instàncies, l'alcaldia-presidència dictarà una resolució, en el termini màxim d'un mes, declarant aprovades les llistes provisionals d'aspirants admesos i exclosos.
  
En aquesta resolució, que es publica en el Butlletí Oficial de la Província de Castelló i en el tauler d'anuncis, consta el nom i cognoms dels aspirants admesos i exclosos i, si escau, el motiu de la no admissió. Durant els deu dies següents es poden esmenar deficiències de conformitat amb el que estableix l'article 71 de la LRJAP i PAC, i es pot presentar reclamació contra la citada resolució durant aqueix mateix termini de deu dies hàbils. Si es presenten reclamacions seran acceptades o refusades en la resolució per la qual s'aprove la llista definitiva, que es publica, així mateix, en els llocs indicats per a la llista provisional.
  
En el mateix acte administratiu, s'ha d'indicar a més, el lloc, en data i hora del començament de les proves selectives, l'ordre d'actuació dels aspirants, prèviament determinat mitjançant el sorteig previst en la base 7.1. paràgraf segon, la composició dels tribunals i la data de constitució d'aquests per valorar els mèrits quan el sistema selectiu siga el concurs o concurs-oposició.
  
Sisena. Tribunals qualificadors
  
6.1. Composició.
  
President: el president de la corporació o un membre d'aquesta en qui delegue.
  
Secretari: el secretari de la corporació o un funcionari de carrera de l'ajuntament, que actua amb veu, però sense vot.
  
Vocals:
  
- Un representant del professorat oficial, designat per l'Institut Valencià de l'Administració Pública.
  
- Un representant de l'administració del Consell de la Generalitat Valenciana, designat per la Direcció General d'Administració Local.
  
- El funcionari o empleat públic que ocupe la direcció del respectiu servei dins de l'especialitat o, si no és possible, un tècnic superior o un expert designat pel president de la corporació municipal.
  
- Un funcionari de carrera o un treballador contractat en règim laboral indefinit, quan es tracte de la selecció de personal laboral, designat per la corporació a proposta de la Junta de Personal o per l'òrgan de representació del personal, si l'hi haguera.
  
La designació dels membres del tribunal inclou la dels suplents respectius.
  
6.2. A excepció del president, tots els membres del tribunal han d'estar en possessió d'una titulació igual o superior a l'exigida en la respectiva convocatòria i pertànyer a igual o superior grup de funcionaris, i, si escau, igual o superior categoria.
  
6.3. Abstenció i recusació.
  
Quan concórreguen en els membres del tribunal alguna de les circumstàncies previstes en l'article 28 de la LRJAP i PAC, aquests s'han d'abstenir d'intervenir i han de notificar aquesta circumstància a l'alcaldia-presidència; així mateix, els aspirants poden recusar-los en la forma prevista en l'article 29 de l'esmentada llei.
  
6.4. No poden formar part dels tribunals aquelles persones que, en els cinc anys anteriors a la publicació d'aquesta convocatòria, hagueren realitzat tasques de preparació d'aspirants a proves selectives d'accés a l'administració Pública.
  
6.5. Constitució i actuació.
  
6.5.1.Els tribunals no poden constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per resoldre les qüestions que puguen suscitar-se durant la realització de les proves, per adoptar els acords necessaris que garantisquen el degut ordre en aquestes en tot allò no previst en aquestes bases, i per a l'adequada interpretació de les bases generals i especifiques de cada convocatòria.
  
6.5.2.Tots els membres del tribunal tenen veu i vot, excepte el Secretari que no té vot. En cada sessió del tribunal poden participar els membres titulars, i si estan absents, els suplents; ara bé, no poden substituir-se entre si en la mateixa sessió.
  
Si després que s'haja constituït el tribunal i iniciat la sessió s'absenta el President, aquest ha de designar, d'entre els vocals concurrents, el que el substituirà durant la seua absència.
  
6.5.3. De cada sessió, el Secretari ha d'estendre una acta, on es facen constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i les votacions que produïsquen.
  
Les actes numerades i rubricades constitueixen l'expedient que reflecteix el procés selectiu dut a terme.
  
6.5.4. Si els membres del tribunal qualificador, després que s'hagen iniciat les proves de l'oposició o les qualificacions dels mèrits del concurs, cessen en els càrrecs en virtut dels quals van ser designats, continuaran exercint les funcions corresponents en els tribunals fins que acabe totalment el procediment selectiu de què es tracte. Si per qualsevol motiu els Presidents, els Secretaris dels tribunals, o els suplents necessaris, amb independència de les responsabilitats en què incórreguen, no volen o no poden continuar sent membres del tribunal, de manera que s'impedisca la continuació reglamentària del procediment selectiu per falta de titulars o de suplents necessaris, es consideren vàlides les actuacions anteriors i, després dels tràmits reglamentaris corresponents, es designaran els substituts dels que han cessat, i, posteriorment, es realitzaran les actuacions que falten fins a la terminació del referit procés selectiu.
  
6.5.5. Les actuacions dels tribunals poden ser recorregudes mitjançant recurs d'alçada davant de l'alcaldia-presidència en el termini d'un mes a comptar des que aquestes es van fer publiques, d'acord amb el que estableix l'article 114 de la LRJAP i PAC.
  
Per a la resolució del recurs d'alçada, l'alcaldia-presidència ha de sol·licitar un informe al tribunal que actua, el qual, si escau, es pot tornar a constituir a aquests efectes, d'acord amb el que estableixen les presents bases. L'informe vincularà l'òrgan que ha de resoldre el recurs, quan pretenga l'alteració de la proposta de nomenament.
  
6.6. Indemnitzacions per raó de servei.
  
Els membres del tribunal, i també els possibles assessors especialistes, han de percebre les indemnitzacions que per raons del servei tinguen establertes en el Reial Decret 462/2002, de 24 de maig, sobre indemnitzacions per raó del servei (BOE núm. 129, de 30 de maig del 2002), o norma que el substituïsca.
  
Els tribunals que actuen en les proves selectives tenen les categories previstes en l'article 30 del Reial Decret 462/2002 o norma que el substituïsca.
  
Setena. Començament i desenvolupament de les proves
  
7.1. Les proves no poden començar fins que hagen transcorregut almenys 15 dies hàbils des de la publicació de la data, hora i lloc del començament del primer exercici al qual es refereix el paràgraf següent.
  
En aquest sentit, la data, hora i lloc del començament del primer exercici, l'ordre d'actuació dels aspirants, prèviament determinat per sorteig públic efectuat per la Generalitat Valenciana per a la selecció del seu personal, junt amb les llistes d'aspirants admesos i exclosos, i la composició dels tribunals i es publica en el butlletí Oficial de la Província de Castelló.
  
El començament dels restants exercicis s'anuncia només en el tauler d'anuncis de l'ajuntament, amb una antelació mínima de 12 hores si es tracta del mateix exercici, i de 48 hores si es tracta d'un altre distint.
  
7.2. Es poden reduir els terminis indicats en els paràgrafs anteriors si ho proposa el tribunal i ho accepten tots els aspirants o fóra sol·licitat per aquests unànimement. Açò s'ha de fer constar en l'expedient.
  
7.3. Els aspirants són convocats en crida única. La no presentació a qualsevol dels exercicis en el moment de ser cridat comporta automàticament que decau en els seus drets de participar en aquest exercici i en els successius, i en conseqüència, queda exclòs del procés selectiu.
  
No obstant això, en els supòsits de casos fortuïts o foça major que hagen impedit la presentació dels aspirants en el moment previst, sempre que estiga justificat com cal i així ho considere el tribunal, es podrà discrecionalment examinar els aspirants una vegada finalitzada la prova corresponent, sempre que no dificulte el desenvolupament de la convocatòria, ni provoque perjuí per a l'interés general o de tercers.
  
7.4. L'ordre d'actuació dels aspirants en aquells exercicis en què no puguen actuar conjuntament, es determina pel sorteig públic a què fa referència la base 7.1., realitzat amb anterioritat al començament de les proves selectives, i que és comú a totes les proves dins de la respectiva Oferta Pública d'Ocupació.
  
7.5. Totes les proves poden realitzar-se indistintament en valencià o castellà, a elecció de l'aspirant.
  
7.6. Per a les persones amb minusvalideses que ho sol·liciten, s'estableixen les adaptacions possibles de temps i mitjans que permeten l'adequada realització de les proves.
  
7.7. El tribunal, excepte raons que justifiquen el contrari, ha d'adoptar les mesures oportunes per garantir que els exercicis siguen corregits sense conéixer la identitat de l'aspirant.
  
Vuitena. Sistemes selectius
  
8.1. En les bases específiques de cada convocatòria es determina el sistema de selecció dels aspirants, que pot consistir en oposició o concurs-oposició.
  
8.2. Oposició.
  
L'oposició és el sistema de selecció consistent en la superació de les proves que s'establisquen en la corresponent convocatòria, i que poden consistir en exercicis de caràcter oral, escrit i pràctic, la finalitat dels quals siga la contrastació de les aptituds dels aspirants i els seus coneixements de les matèries pròpies de les places convocades.
  
8.3. Concurs-oposició.
  
El concurs-oposició és el procediment de selecció en què, a més de la fase de proves selectives a què es refereix el punt anterior, es realitza una altra fase en què s'avaluen els mèrits i experiència dels aspirants en la forma que es determine en la convocatòria.
  
Només es procedeix a puntuar el concurs en el cas d'haver superat el nivell d'aptitud establert per a tots i cada un dels exercicis de caràcter eliminatori de la fase d'oposició.
  
8.4. Les bases específiques de cada convocatòria poden establir un període de pràctiques, de prova, un curs selectiu o ambdós, com a última fase del procediment de selecció dels aspirants.
  
Novena. Qualificació
  
9.1. Oposició.
  
9.1.1. Els exercicis obligatoris i eliminatoris que s'establisquen en les diverses bases específiques són puntuats fins a un màxim de deu punts. És necessari aconseguir un mínim de cinc punts per realitzar el següent exercici.
  
La qualificació per a cada exercici i aspirant es determina per la mitjana resultant de les qualificacions atorgades per cada membre del tribunal, amb l'eliminació en tot cas les puntuacions màximes i mínimes quan entre aquestes existisca una diferència igual o superior a quatre punts, sense que en cap cas puga ser exclosa més d'una màxima i d'una mínima.
  
El resultat dels exercicis obligatoris s'obté sumant les puntuacions de cada un d'aquests. Es consideren aprovats, d'entre els aspirants que han superat les proves, aquells que hagen obtingut major puntuació, en nombre no superior al de vacants convocades. Els aprovats accediran, si escau, a la realització dels exercicis voluntaris.
  
En totes les proves selectives per a la provisió de llocs tant de personal funcionari de carrera com laboral fix, ha de realitzar-se un exercici obligatori i no eliminatori sobre coneixement de valencià i es puntua fins a un màxim de 3 punts i un mínim d'1 punt. Aquest exercici pot ser substituït per la presentació de certificats expedits per la Junta Qualificadora de Coneixements de Valencià o equivalent, quan es tracte de concurs-oposició.
  
9.1.2. Si les bases especifiques preveuen exercicis voluntaris i no eliminatoris, s'han de puntuar de zero a dos punts cada un com a màxim, fins a un màxim total de tres punts.
  
9.1.3. La qualificació final de l'oposició està determinada per la suma de les puntuacions obtingudes en els exercicis obligatoris i voluntaris. Basant-se en aquesta es forma la llista d'aprovats i la proposta de nomenament.
  
9.1.4. Si el desenvolupament dels exercicis orals, l'aspirant deixa d'exposar algun tema o és qualificat amb zero en algun d'aquests, es considera que no ha superat la prova corresponent. Així mateix, si el tribunal aprecia deficiències notòries en l'actuació de l'aspirant, el President pot convidar-lo perquè desistisca de continuar l'exercici.
  
9.1.5. En els exercicis en què siga possible, i quan així ho determine el tribunal, després que hagen finalitzat aquests, el tribunal pot dialogar amb cada aspirant sobre temes relacionats amb l'objecte de cada exercici.
  
9.2. Mèrits de la fase de concurs.
  
Els mèrits són els que es prevegen en les bases específiques de cada convocatòria que s'han de valorar d'acord amb el barem següent:
  
9.2.1. Serveis prestats.
  
Es valoren a raó de 0'25 punts per any complet de serveis en el mateix grup de funcionaris o categoria laboral o en els grups immediatament inferiors, i 0'10 punts quan es tracte dels restants grups, fins a un màxim de cinc punts. A aquest efecte es computen els serveis previs prestats en l'administració que s'hagen reconegut a l'empara d'allò que s'ha disposat per la Llei 70/1978, de 26 de novembre i l'altra normativa aplicable. No es computen mai els serveis que s'hagen prestat simultàniament amb altres també al·legats. No es computen els períodes inferiors a tres mesos. Els períodes superiors a tres mesos es computen a proporció, però quan aquests períodes tinguen al seu torn fraccions inferiors a un mes aquestes no es computen.
  
9.2.2. Titulacions i diplomes.
  
Es valoren sempre que constituïsquen requisit per a l'accés a la plaça. S'atorga major puntuació a aquells que guarden relació amb les característiques de la plaça. Han de ser acreditats documentalment i expedits per centres públics o centres privats reconeguts oficialment. No es valoren els títols acadèmics o diplomes imprescindibles per a la consecució d'altres de nivell superior que s'al·leguen com a mèrit, no obstant això, es puntuen els que fan referència a coneixements de taquigrafia, maneig d'ordinadors i tractament de texts.
  
La valoració total d'aquest apartat no pot excedir tres punts.
  
9.2.3. Coneixements de valencià.
  
Es valoren sempre que no constituïsquen requisit per a l'accés a la plaça. Són avaluables els certificats expedits per la Junta Qualificadora de Coneixements de Valencià i qualsevol altre títol de valencià susceptible de ser homologat, d'acord amb el que dispose la normativa aplicable.
  
S'exclou la valoració de títols d'aquelles especialitats o matèries que no estiguen expedits o homologats pels esmentats organismes.
  
La valoració total d'aquest apartat no pot excedir tres punts, excepte aquells llocs que per les seues característiques hagen d'utilitzar habitualment aquest idioma.
  
9.2.4. Experiència.
  
Es valora atenent-se principalment al fet d'haver realitzat funcions semblants a les que haurà d'exercir, a raó de 0'50 punts per any. No es computen els períodes inferiors a tres mesos. Els períodes superiors a tres mesos es computen a proporció, però quan aquests períodes tinguen al seu torn fraccions inferiors a un mes aquestes no es computen. La valoració de l'experiència no és compatible amb els serveis prestats quan coincidisquen en el mateix període de temps.
  
Cal tenir en compte per a això els certificats expedits pels responsables del departament, servei o àrea de l'administració o els documents acreditatius de les empreses on l'aspirant haja treballat.
  
La valoració total d'aquest apartat no pot excedir sis punts.
  
9.2.5. Cursos.
  
Es tenen en compte aquells cursos de formació i perfeccionament que tinguen relació amb temes de caràcter general de l'administració pública o amb les funcions a exercir, que hagen sigut organitzats o homologats per l'Institut Valencià d'Administració Pública, per l'Institut Nacional de les Administracions Públiques i la resta d'Instituts de Funció Pública de cada Comunitat Autònoma.
  
La valoració total d'aquest apartat no pot excedir dos punts.
  
9.2.6. Altres mèrits.
  
La valoració total d'aquests no pot excedir tres punts. Cal tenir en compte, entre altres, els coneixements d'idiomes distints del valencià, i especialment els de la Comunitat Europea, acreditats documentalment en funció del nivell acadèmic i el reconeixement del centre que expedeix la titulació o el certificat. Així mateix, es valora haver impartit classes o haver participat com a conferenciant en cursos, congressos, jornades, etc. relacionats amb les funcions a exercir, o amb caràcter general, en matèries d'Administració Pública. S'aplica el mateix criteri quan es tracta de publicacions acreditades per l'aspirant.
  
9.2.7. Entrevista.
  
Pot establir-se en les bases específiques i s'ha de realitzar davant del tribunal qualificador; es valora l'experiència, la idoneïtat i l'aptitud de l'aspirant, en relació amb les funcions a desenvolupar. Es puntua amb un màxim d'un punt.
  
9.2.8. La qualificació final del concurs és el resultat de la suma de les puntuacions atorgades pel tribunal a cada mèrit considerat.
  
Les bases específiques poden exigir una puntuació mínima per efectuar la proposta de nomenament.
  
9.3. Concurs-oposició.
  
9.3.1. En tot cas, la màxima puntuació que, segons la convocatòria, puga obtenir-se en la fase de concurs no pot excedir mai un 40 per 100 de la puntuació total del concurs-oposició, en funció del perfil del lloc.
  
9.3.2. Junt amb el resultat de l'últim exercici de la fase d'oposició, el tribunal ha d'exposar al públic en el tauler d'anuncis la relació d'aspirants que, per haver superat tots els exercicis eliminatoris han de passar a la fase de concurs, i els cita perquè en el termini de deu dies hàbils presenten la documentació acreditativa dels mèrits i experiència prevists en la convocatòria.
  
9.3.3. Després que s'hagen baremat els mèrits, el tribunal exposa al públic en el tauler d'anuncis la llista d'aspirants amb la puntuació obtinguda en la fase de concurs, i els concedeix un termini de deu dies hàbils perquè formulen les reclamacions i esmenes que estimen pertinents en relació amb la baremació.
  
9.3.4. Després que s'hagen resolt les possibles al·legacions i esmenes, el tribunal dicta una resolució en què es fixa la relació definitiva d'aspirants aprovats pel seu ordre de puntuació, que sota cap circumstància pot contenir un nombre superior al de places convocades; aquesta s'exposa al públic i s'eleva a l'autoritat competent per a la seua publicació en el Butlletí Oficial de la Província de Castelló.
  
9.4. Pràctiques o cursos selectius.
  
9.4.1. Les pràctiques i el curs selectiu, o ambdós si concorren, poden superar els sis mesos de duració i es qualifiquen pel mateix tribunal qualificador que actua en les fases anteriors del procediment selectiu entre zero i deu punts. Només es considera que els han superat els aspirants que aconsegueixen cinc punts, com a mínim.
  
9.4.2. El tribunal qualificador pot tenir en compte els treballs realitzats pels funcionaris nomenats en pràctiques, els informes i les propostes dels funcionaris i professors que hagen impartit les seues ensenyances i controlat el rendiment o, si es considera oportú, celebrar una entrevista amb els mateixos funcionaris en pràctiques sobre la qualificació dels quals tinguen algun dubte.
  
Els informes i les propostes abans al·ludits, no són vinculants per al tribunal qualificador, i els funcionaris i professors que els hagen emés o els qui d'aquests siguen citats i concórreguen a les sessions del tribunal, són considerats, en tot cas, col·laboradors, i per tant sense facultats de qualificació i resolució definitives.
  
9.4.3. Les qualificacions obtingudes en el període de pràctiques i en el curs selectiu se sumen a les obtingudes en les anteriors fases, constitueix la qualificació final i estableix l'ordre en què queden els aspirants com a funcionaris de carrera.
  
9.4.4. Les retribucions dels funcionaris nomenats en pràctiques són les equivalents al sou i pagues extraordinàries corresponents al grup de titulació que corresponga. No obstant això, si les pràctiques es realitzen exercint un lloc de treball, l'import anterior s'incrementa amb les retribucions complementàries corresponents a tal lloc.
  
9.4.5. En els supòsits d'empat en les qualificacions finals, el tribunal ha d'aplicar les regles següents:
  
a) En cas de concurs-oposició, en favor de qui tinga millor puntuació en l'oposició.
  
b) Quan es tracte només d'oposició i persistisca l'empat, es porta proposta de nomenament a favor de qui haja obtingut major puntuació en els exercicis pràctics.
  
c) Si persisteix l'empat, la proposta es fa a favor de qui haja obtingut major puntuació en l'exercici tipus test; si no n'hi ha, en l'exercici escrit, i en últim lloc l'exercici oral.
  
d) Si encara continua l'empat es proposa l'aspirant de major edat.
  
Deu. Publicitat de les qualificacions
  
El mateix dia en què s'adopten els acords corresponents o com a màxim l'endemà, són exposades en el Tauler d'Anuncis de l'Ajuntament i en els altres llocs que assenyalen les lleis les qualificacions de cada exercici de l'oposició, les puntuacions del concurs i pràctiques o cursos selectius. També la llista a què fa referència l'apartat 11.2.
  
Onze. Llista i proposta d'aprovats del tribunal
  
11.1. Després que hagen finalitzat les proves selectives, els tribunals fan públiques en el tauler d'anuncis de l'ajuntament les relacions d'aspirants aprovats, per ordre de puntuació final obtinguda, en nombre no superior al de places convocades.
  
D'acord amb aquesta llista, s'eleva a l'òrgan competent, a més de l'acta de l'última sessió, la proposta de nomenament dels aspirants aprovats, o si es tracta de personal laboral, la proposta de contractació per temps indefinit, el qual ha de dictar una resolució motivada i ordenar la publicació de la citada relació en el Butlletí Oficial de la Província de Castelló.
  
11.2. En l'acta de l'última sessió s'inclou, si procedeix, la llista dels aspirants que, tot i haver superat els exercicis, no han estat inclosos en la llista d'aprovats, als efectes de ser nomenats funcionaris interins o ser contractats eventualment per cobrir provisionalment les vacants que es produïsquen fins a la celebració de les proves selectives de la següent Oferta Pública d'Ocupació.
  
Dotze. Presentació de documents
  
12.1. En el termini de vint dies hàbils a comptar de l'endemà de la publicació de les llistes d'aprovats en el Butlletí Oficial de la Província de Castelló, els aspirants proposats pel tribunal, han de presentar els documents que acrediten els requisits exigits en les bases especifiques de cada convocatòria i els següents:
  
a) Fotocòpia del Document Nacional d'Identitat, acompanyada de l'original per a la seua compulsa.
  
b) Còpia autentificada o fotocòpia compulsada de la titulació o justificant d'haver pagat els drets d'expedició, sense perjudici de la seua posterior presentació.
  
c) Declaració jurada de no haver estat separat mitjançant expedient disciplinari del servei de qualsevol Administració Publica, ni trobar-se incapacitat.
  
d) Certificat mèdic acreditatiu de no patir malaltia o limitació física o psíquica que impedisca, impossibilite o siga incompatible amb l'exercici de les funcions, expedit per la Conselleria de Sanitat.
  
e) Els aspirants que hagen fet valdre la seua condició de persones amb minusvalideses, un certificat de la conselleria competent que acredite aquesta condició, com també la seua capacitat per exercir les tasques i funcions corresponents a les places a què aspira.
  
12.2. Les persones que tinguen la condició de funcionàries públiques o contracte en règim laboral fix amb organismes públics, estan exemptes de justificar les condicions i els requisits exigits i acreditats quan van obtenir el seu nomenament anterior; per tant, han de presentar únicament, el certificat del Ministeri, Conselleria, Corporació Local o de l'Organisme públic del qual depenguen, justificatiu de la seua condició de funcionàries o laborals fixes al servei d'una Administració Pública, i que compleixen les condicions i requisits assenyalats.
  
No obstant això, si en la convocatòria s'exigeixen condicions o requisits que no consten en el seu expedient personal, s'han d'acreditar en la forma abans indicada.
  
12.3. Els mèrits específics s'acrediten en general mitjançant una còpia autentificada, una fotocòpia compulsada o un justificant d'haver pagat els drets d'expedició, sense perjudici de la presentació anterior.
  
12.4. La falta de presentació de la documentació dins de termini establert, excepte en els casos de força major o quan de la presentació dels documents es desprenga el no compliment dels requisits de la convocatòria o supòsits de falsedat en la declaració, dóna lloc a la invalidesa de les actuacions de l'aspirant. En aquest sentit, comporta la nul·litat subsegüent dels actes del tribunal en relació amb l'aspirant i la impossibilitat d'efectuar el seu nomenament, sense perjudici d'altres responsabilitats en què haja pogut incórrer. La plaça no ocupada per l'aspirant que no presente la documentació queda vacant.
  
Tretze. Nomenament i presa de possessió o contractació laboral
  
13.1. Nomenament, presa de possessió de funcionaris i prestació de jurament o promesa.
  
13.1 a). Després que les persones interessades hagen presentat la documentació i si és aquesta conforme, l'òrgan municipal competent efectua el nomenament, com a funcionari de carrera, dels aspirants proposats pel tribunal, en el termini màxim de sis mesos des de la finalització del procés selectiu o, si és el cas, del curs selectiu o període de pràctiques.
  
13.1 b). Quan les bases específiques de la convocatòria hagen establert un període de pràctiques, un curs selectiu, o les dues coses, els aspirants proposats pel tribunal són nomenats funcionaris en pràctiques. El nomenament d'aquests com a funcionaris de carrera únicament pot fer-se després que hagen superat, amb aprofitament, els períodes de pràctiques i els cursos selectius exigits.
  
Els que no superen el període de pràctiques decauen en tots els drets derivats d'haver aprovat les proves selectives.
  
Els que no superen el curs selectiu perden el dret al seu nomenament com a funcionaris de carrera o laborals fixos, mitjançant una resolució motivada.
  
13.1 c). Els nomenaments són notificats als interessats, que han de prendre possessió en el termini d'un mes.
  
En el mateix termini, si és el cas, els interessats han d'exercir l'opció prevista en l'article 10 de la Llei 53/84, de 26 de desembre, d'Incompatibilitats del Personal al Servei de les Administracions Públiques.
  
Qui, sense causa justificada, no prenga possessió dins del termini assenyalat, perd tots els drets derivats de la superació de les proves selectives i del subsegüent nomenament conferit.
  
En l'acte de la presa de possessió, el funcionari nomenat, ha de prestar jurament o promesa, d'acord amb la fórmula prevista en l'article 32.c del Decret Legislatiu de 24 d'octubre de 1995, pel qual s'aprova el Text Refós de la Llei de la Funció Pública Valenciana, i en el Reial Decret 707/79, de 5 d'abril (BOE núm. 83, de 6 d'abril de 1979).
  
13.2. Contractació laboral.
  
13.2 a) Després que les persones interessades hagen presentat la documentació, i si és aquesta conforme, l'òrgan municipal competent dicta una resolució autoritzant la contractació laboral, en el termini màxim de sis mesos des de la finalització del procés selectiu o, si és el cas del curs selectiu.
  
13.2.b) Després que s'ha notificat la resolució a què fa referència l'apartat anterior, la persona interessada i l'òrgan municipal competent han de firmar el contracte, en el termini màxim d'un mes.
  
La persona interessada en aquest termini, si escau, ha d'exercir l'opció prevista en l'article 10 de la llei 53/84, de 26 de desembre, d'Incompatibilitats del Personal al servei de les Administracions Públiques.
  
13.2 c) Pot concertar-se un període de prova amb subjecció als límits de duració que, si escau, establisca el Conveni Col·lectiu o, si no n'hi ha, l'Estatut dels Treballadors. El personal que el supere satisfactòriament adquireix la condició de personal laboral indefinit.
  
Catorze. Incidències
  
El tribunal està facultat per resoldre els dubtes que es presenten i prendre els acords necessaris per al bon ordre de l'oposició, en tot allò que no estiga previst en aquestes bases.
  
Quinze. Recursos
  
Contra aquestes Bases Generals es pot interposar recurs contenciós administratiu, davant del Tribunal Superior de Justícia de la Comunitat Valenciana, dins del termini de DOS MESOS comptats des de l'endemà de la publicació d'aquesta disposició, segons estableix l'article 10 i 46 de la Llei 29/98 Reguladora de la Jurisdicció contenciosa administrativa. No obstant això, es pot exercitar qualsevol altre recurs o acció que s'estime procedent.
  
Contra les Bases Específiques es pot interposar:
  
a) Recurs de reposició en el termini d'un mes, a comptar de la notificació expressa o finalització del període d'exposició pública. Òrgan: davant del mateix que va dictar l'acte o acord, tot això de conformitat amb l'article 14 de la Llei 39/88 d'Hisendes Locals.
  
b) Contra la denegació expressa o tàcita del recurs de reposició cal interposar recurs contenciós administratiu, davant del Jutjat Contenciós Administratiu de Castelló, en el termini de dos mesos, comptats des de l'endemà a la notificació de l'acord resolutori del recurs de reposició si és exprés, i si no ho fóra el termini és de sis mesos, a partir del següent a aquell en què, d'acord amb la seua normativa específica, es produïsca l'acte presumpte.
  
No obstant això, es pot interposar qualsevol altre recurs que es considere oportú.
  
Setze. Publicació de bases
  
16.1. L'aprovació d'aquestes bases es publica en el Butlletí Oficial de la Província de Castelló i el Diari Oficial de la Generalitat Valenciana i regirà mentre l'Ajuntament no les modifique o derogue.
  
16.2. Les bases específiques de les convocatòries es publiquen en el BOP i un extracte d'aquestes en el DOGV. A més, d'acord amb l'article 6.2 del Reial Decret 896/1991, de 7 de juny (BOE núm. 142, de 14 de juny de 1991), ha de publicar-se en el Boletín Oficial del Estado, un anunci d'aquestes convocatòries, que ha de contenir: denominació de l'escala, subescala i classe per a l'ingrés del qual es convoquen les proves selectives, Corporació que les convoca, classe i nombre de places, amb indicació de les que es reserven, si és el cas, a promoció interna, com també les que es reserven per a persones amb minusvalideses, data i número del butlletí o diari oficial en què s'hagen publicat les bases i la convocatòria.
  
En tot allò que les bases especifiques no establisquen el contrari, les presents bases generals regeixen les convocatòries de les proves selectives, i és suficient en aquest sentit, amb la referència al número i data de la seua publicació en els butlletins oficials de la Província i en el Diari Oficial de la Generalitat Valenciana.
  
16.3. Les presents bases estan a disposició de les persones interessades en les dependències municipals. L'ajuntament facilita una còpia, a petició de les persones interessades, tant d'aquestes bases com de les específiques de cada convocatòria.
  
Cosa que es fa pública per a general coneixement.